b'\n_START_ARTICLE_\nAnton Cestnik\n_START_SECTION_\n\xc5\xbdivljenje in delo\n_START_PARAGRAPH_\nRodil se je pri Sv. Lenartu v \xc5\xbeupniji \xc4\x8cem\xc5\xa1enik. Po kon\xc4\x8dani gimnaziji, ki jo je obiskoval v Ljubljani, je nadaljeval s \xc5\xa1tudijem bogoslovja v Ljubljani in Mariboru. V duhovnika je bil posve\xc4\x8den leta 1891. Kot kaplan je slu\xc5\xbeboval v Starem trgu pri Slovenj Gradcu, Ru\xc5\xa1ah in Bre\xc5\xbeicah ter kot korni vikar v Mariboru. Od leta 1899 je pou\xc4\x8deval verouk v slovenskih oddelkih celjske dvojezi\xc4\x8dne ni\xc5\xbeje gimnazije, od 1918 pa na celjski dr\xc5\xbeavni realki. Slu\xc5\xbebo profesorja je opravljal do leta 1926, ko se je upokojil._NEWLINE_V letih, ko je slu\xc5\xbeboval v Ru\xc5\xa1ah je v listu Slovenski gospodar objavljal krajevno-zgodovinske \xc4\x8drtice, leta 1899 pa je v Voditelju objavil zgodovinsko skico ru\xc5\xa1ki o cerkvi. V Celju je med drugim deloval tudi na gospodarskem in politi\xc4\x8dnem podro\xc4\x8dju. Z vikarjem Ivanom Gori\xc5\xa1kom je leta 1907 sodeloval pri ustanovitvi Katoli\xc5\xa1kega prosvetnega dru\xc5\xa1tva in bil predsednik Slovenske ljudske stranke za celjski okraj. Leta 1926 je bil na strankini listi izvoljen v celjski mestni svet. V tem \xc4\x8dasu je z odvetnikom Antonom Ogrizkom sodeloval pri ustanovitvi Oblastne hranilnice in deloval \xc5\xa1e v odboru Zadru\xc5\xbene zveze, Vzajemne zavarovalnice in Banovinske hranilnice. Pomembno vlogo pa je imel po ustanovitvi leta 1927 tudi v Mohorjevi dru\xc5\xbebi v Celju._NEWLINE_14. avgusta 1935 je bil eden od prvakov nekdanje SLS, ki so v Ljubljani podpisali prijavo za pristop k vsedr\xc5\xbeavni Jugoslovanski radikalni zajednici.'